“ชวนินทร์” เรียกความมั่นใจ JWD การันตีผลงานไตรมาส 1/62 โต หนุนหุ้นดีดบวกรอบ 3 วัน
"ชวนินทร์" เรียกความมั่นใจ JWD การันตีผลงานไตรมาส 1/62 โต หนุนหุ้นดีดบวกรอบ 3 วัน
24 เม.ย. 2562

สืบเนื่องจากในช่วงก่อนหน้านี้ ราคาหุ้น บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD ได้ปรับตัวลดลงอย่างต่อเนื่อง นับตั้งแต่ราคาหุ้นปิดที่ระดับ 9.20 บาท เมื่อวันที่ 18 เม.ย.62 จนถึงราคาปิดวานนี้ (23 เม.ย.62) ที่ระดับ 8.60 บาท คิดเป็นการปรับตัวลดลง 0.60 บาท หรือ 6.97%
ล่าสุดวันนี้ (24 เม.ย.62) คุณชวนินทร์ บัณฑิตกฤษดา ประธานเจ้าหน้าที่บริหาร บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD เปิดเผยผ่านรายการ “ข่าวหุ้นเจาะตลาด” ออกอากาศผ่านช่องทางข่าวหุ้นทีวีออนไลน์ และสถานีวิทยุกระจายเสียงกรมการขนส่งทหารบก (ขส.ทบ.) FM 102 MHz. เกี่ยวกับกรณีดังกล่าว ว่า ปัจจัยที่ส่งผลให้ราคาหุ้นในช่วงก่อนหน้านี้ปรับตัวลดลง คาดมาจากในช่วง 3 เดือนก่อนราคาปรับตัวขึ้นไปเยอะ จึงอาจจะทำให้มีการขายทำกำไรออกมา
อย่างไรก็ตาม แนวโน้มผลการดำเนินงานในช่วงไตรมาส 1/62 ของบริษัทยังคงเติบโตอย่างต่อเนื่อง นอกจากนี้โครงสร้างผู้ถือหุ้นยังเหมือนเดิม และไม่มีผู้ถือหุ้นรายใหญ่เทขายหุ้นออกมา
อีกทั้งบริษัทยังไม่มีปัญหาในเรื่องสภาพคล่องทางการเงิน โดยปัจจุบันมีอัตราหนี้สินต่อทุน (D/E) อยู่ที่ประมาณ 1 เท่า ซึ่งตั้งเป้าว่าจะคุมไว้ไม่ให้เกินระดับ 2 เท่า
อนึ่งราคาหุ้น JWD ล่าสุด ณ เวลา 10.51 น. อยู่ที่ระดับ 8.70 บาท บวก 0.10 บาท หรือ 1.16% สูงสุดที่ระดับ 8.70 บาท ต่ำสุดที่ระดับ 8.65 บาท ด้วยมูลค่าการซื้อขาย 10.97 ล้านบาท
ขณะที่นักวิเคราะห์ บล.ทิสโก้ ระบุคาดการณ์ รายได้และผลประกอบการของ JWD จะเติบโตดีขึ้นในไตรมาส 1/62 เทียบกับช่วงเดียวกันของปีก่อน จากรากฐานที่มั่นคงของกลุ่มรถยนต์และขนส่ง อีกทั้งรายได้จากธุรกิจอาหารในไต้หวันที่เพิ่มขึ้น ในขณะที่ส่วนแบ่งกำไรจากเงินลงทุนเพิ่มขึ้นจากธุรกิจที่กัมพูชา โดยยังคงประมาณการรายได้และผลประกอบการปี 2562-63 แนะนำให้ “ซื้อ” โดยมีมูลค่าที่เหมาะสม 11.80 บาท